Karoopark-stroper gevonnisSwartrenoster (Foto: RonPorter/Pixabay) ŉ Man, wat in die Karoo Nasionale Park, buite Beaufort-Wes in die Wes-Kaap in hegtenis geneem is in verband met renosterstropery, is tot vyf jaar tronkstraf gevonnis. SANParke het die vonnis verwelkom. Die man is onlangs in die Kaapstadse streekshof gevonnis. “Die voorval het op 30 Augustus verlede jaar plaasgevind toe drie mans, van ŉ renosterstroperysindikaat in Limpopo, onwettig die park betree het met die doel om ŉ swartrenoster vir sy horings dood te maak,” het SANParke gesê. “Hulle het ŉ gat in die geëlektrifiseerde heining geknip en renosterspore gevolg. Hulle wou een van die diere skiet vir sy horings.” Een van SANParke se wildbewaarders het die gat in die heining opgemerk en die spoor van die drie verdagtes gevolg. “Een van die mans, Alexandre Dias Shintlhangu, is in hegtenis geneem. Die ander twee stropers het van die toneel gevlug, ondanks ŉ soektog deur SANParke se veldwagters, lede van die SAPD en privaat grondeienaars. Daar is beslag gelê op ŉ jaggeweer met ŉ tuisgemaakte knaldemper, ŉ groot byl en verskeie ander strooptoerusting.” Shintlhangu het tereg gestaan op aanklag van sameswering om ŉ misdaad te pleeg deur ŉ swartrenoster in Karoo Nasionale Park dood te maak, betreding, vertoef en jagaktiwiteit in ŉ nasionale park sonder geskrewe toestemming en die besit van ŉ vuurwapen sonder ŉ lisensie. “Sy aansoek om borgtog is suksesvol teengestaan en daar is ook tydens die ondersoek bevind dat hy reeds uit was op borgtog in verband met ŉ ander saak. ŉ Tweede verdagtes is tydens die ondersoek in Vaalwater (Limpopo) in hegtenis geneem.” SANParke het gesê Shintlhangu het op 31 Mei 2018 ŉ pleitooreenkoms met die staat in die Kaapstadse streekshof aangegaan. Alle aanklagte teen die tweede verdagte is teruggetrek, hangende DNS-uitslae. “Hy het skuld beken op alle aanklagte en is dienooreenkomstig gevonnis.”